მსხვილფოთოლა ციურა
მსხვილფოთოლა ციურა (ლათ. Brunnera macrophylla) — მრავალწლოვანი ბალახოვანი მცენარე ლაშქარასებრთა ოჯახისა. აქვს 30–60 სმ სიმაღლის ღერო. ფესვთანური ფოთლები გრძელყუნწიანია, გულის ფორმის, ფუძეში ფართოდ ამოკვეთილი, წაწვეტებული წვერით. ღეროსეული ფოთლები პატარა და კვერცხის ფორმისაა, ზედა ფოთლები მჯდომარეა. ყვავილედი წარმოადგენს მტევანს, აქვს გრძელი ყუნწი. გვირგვინი ცისფერია, ხახაში თეთრი დანამატებით. ყვავის და ნაყოფმსხმოიარობს მარტ-ივლისში. გავრცელებულია კავკასიასა და მცირე აზიაში. გვხვდება საქართველოს თითქმის ყველა რეგიონში. იზრდება მთის ქვედა სარტყლიდან ალპურ სარტყლამდე მუხნარ და რცხილნარ ტყეებში. აღწერილია საქართველოდან.